9 Mpindieu mukalenge mukaji wa ku Sheba+ wakumvua lumu lua Solomo, nunku wakalua ku Yelushalema bua kuteta Solomo ne nkonko mikole.* Uvua mushindikija kudi tshisumbu tshinene tshia bantu,* ne tumelu tuambule mafuta a mutshi wa bome ne or wa bungi menemene+ ne mabue a mushinga mukole. Wakabuela kudi Solomo, kumuambilaye malu onso avuaye nawu ku muoyo.+2 Nunku Solomo wakandamuna nkonko yende yonso. Kakuvua bualu nansha bumue buvua butambe kukolela* Solomo bua kumumvuija to.3 Pavua mukalenge mukaji wa ku Sheba mumone meji a Solomo,+ nzubu uvuaye muibake,+4 biakudia bia ku mêsa ende,+ mushindu uvua bena mudimu bende basomba, mudimu wa ku mêsa uvua bena mudimu bende benza ne mvuadilu wabu, bafidi bende ba maluvu ne mvuadilu wabu, ne milambu yende ya kuosha ivuaye ne tshibidilu tshia kufila ku nzubu wa Yehowa,+ biakamupitshila.*5 Nunku wakambila mukalenge ne: “Lumu lumvua mumvue mu buloba buanyi bua malu audi muenze* ne bua meji ebe luvua lulelela.6 Kadi tshivua muitabe lumu alu too ne pamvua mulue ne mudimuene malu au ne mêsu anyi abidi.+ Kadi tangila! Kabavua bangambile nansha tshitupa tshia meji ebe a bungi to.+ Udi mupite lumu lumvua mumvue kule ne kule.+7 Bantu bebe mba diakalenga, ne bena mudimu bebe badi bimana kumpala kuebe misangu yonso bateleja meji ebe mba diakalenga!8 Yehowa Nzambi webe atumbishibue, yeye udi musanke bua bualu buebe pa kukuteka mu nkuasa wende wa bukalenge bu mukalenge bua Yehowa Nzambi webe. Bu mudi Nzambi webe munange Isalele,+ bua kuenza bua atungunuke ne kuikalaku bua kashidi, uvua mukuteke mukalenge wende bua kulumbuluisha ne kuteka buakane.”9 Pashishe wakapesha mukalenge ntalanta* 120 ya or+ ne mafuta a mutshi wa bome a bungi menemene ne mabue a mushinga mukole. Kakutu kuanji kubuela kabidi mafuta a mutshi wa bome a buena avua mukalenge mukaji wa ku Sheba mupeshe mukalenge Solomo to.+10 Bualu bukuabu, bena mudimu ba Hilama ne bena mudimu ba Solomo bavua balua ne or bumbuka nende ku Ofî+ bavua balua kabidi ne mitshi ya algumime ne mabue a mushinga mukole.+11 Mukalenge wakangata mitshi ya algumime ayi kuenzaye nayi bibandilu bua nzubu wa Yehowa+ ne nzubu* wa mukalenge,+ kuenzaye kabidi nzenze ne biombelu bia nshinga bua bimbi ba misambu.+ Katshia kabatu banji kumona bintu bia buena abi mu buloba bua Yuda to.12 Mukalenge Solomo wakapesha kabidi mukalenge mukaji wa ku Sheba bintu bionso bivuaye mujinge ne bivuaye mulombe, kupita* bivuaye yeye mutuadile mukalenge. Pashishe wakumbuka, kupinganaye mu buloba buende pamue ne bena mudimu bende.+13 Bujitu bua or uvuabu batuadila Solomo mu tshidimu tshimue buvua bua ntalanta 666 ya or,+14 pa kumbusha uvuabu balua nende kudi bangenda mushinga ne basumbishi ba bintu ne bakalenge bonso ba bena Arabe ne banguvena ba mu buloba bavua batuadila Solomo or ne arjan.+15 Mukalenge Solomo wakenza ngabu minene 200 ya or musambakaja ne tshiamu tshikuabu+ (ngabu yonso wakangata nshekele* 600 ya or musambakaja ne tshiamu tshikuabu)+16 ne ngabu mikese* 300 ya or musambakaja ne tshiamu tshikuabu (ngabu mukese yonso wakangata mina* isatu ya or). Pashishe mukalenge wakayiteka mu Nzubu wa Ditu dia Lebanona.+17 Mukalenge wakenza kabidi nkuasa wa bukalenge munene wa mibanga ne wakamulamika or muimpe menemene.+18 Kuvua katshibandilu ka bidiatshilu bisambombo ku nkuasa wa bukalenge, ne kuvua tshitekelu tshia makasa tshia or tshilamakaja ku nkuasa wa bukalenge, ne kuvua bitekelu bia maboko ku nseke yonso ibidi ya nkuasa, ne bavua benze ntambue ibidi+ ivua mimane ku luseke lua bitekelu bia maboko.19 Bavua benze kabidi ntambue 12+ mimane pa bidiatshilu bisambombo, umue ku luseke luonso lua bidiatshilu bionso bisambombo. Kakuvua bukalenge bukuabu nansha bumue buvua buenze nkuasa wa bukalenge wa nanku to.20 Makopo a mukalenge Solomo onso avua a or, ne bintu bionso bia mu Nzubu wa Ditu dia Lebanona bivua bia or muimpe menemene. Kakuvua tshintu nansha tshimue tshienza ne tshiamu tshia arjan to, bualu bavua bangata arjan bu tshintu tshia tshianana mu matuku a Solomo.+21 Bualu tshisumbu tshia mazuwa a mukalenge tshivua tshiya ku Tâshishi+ ne bena mudimu ba Hilama.+ Musangu umue mu bidimu bisatu bionso, mazuwa a ku Tâshishi avua alua mambule or ne arjan, mibanga,+ nsoko,* ne nyunyi ya tuyiba.22 Nunku mukalenge Solomo uvua ne bubanji ne meji bia bungi kupita bakalenge bakuabu bonso ba pa buloba.+23 Bakalenge ba pa buloba bujima bavua bakeba bua kumonangana ne* Solomo bua kumvua meji avua Nzambi mulelela muele mu muoyo wende.+24 Yonso wa kudibu uvua ulua ne dipa (bintu bia arjan, bintu bia or, bilamba,+ bia mvita, mafuta a mutshi wa bome, tubalu, ne mpunda) ne bualu ebu buvua buenzeka ku tshidimu ne ku tshidimu.25 Solomo uvua ne bikumbi 4 000 bua tubalu tuende ne matempu ne tubalu* binunu 12,+ ne wakabiteka mu bimenga bia matempu ne pabuipi ne mukalenge mu Yelushalema.+26 Uvua ukokesha bakalenge bonso ba kumbukila ku Musulu* too ne ku buloba bua bena Peleshete ne ku mikalu ya Ejipitu.+27 Mukalenge wakenza bua tshiamu tshia arjan tshikale tshia bungi mu Yelushalema anu bu mabue, ne bua mitshi ya sedre yikale ya bungi anu bu mitshi ya tshikuyi mu Shefela.+28 Bavua batuadila Solomo tubalu tua mu Ejipitu+ ne tua mu maloba makuabu onso.29 Bua malu adi mashale a ku malu a Solomo,+ kutuadijila ku mbangilu kuawu too ne ku ndekelu, ki mmafunda mu mêyi a muprofete Natana,+ mu mêyi a buprofete a Ahiya+ muena Shilo, ne mu bikena kumona bivua Ido+ mumonyi wa bikena kumona mufunde bua Yalobama+ muana wa Nebata anyi?30 Solomo wakakokesha mu Yelushalema ku mutu kua Isalele mujima bua bidimu 40.31 Pashishe Solomo wakalala bua kuikisha ne bankambua bende. Nunku bakamujiika mu Tshimenga tshia Davidi tatuende;+ ne muanende Lehabama wakalua mukalenge pa muaba wende.+
lua_Latn